**SAJTÓINFORMÁCIÓ**

Dorog, 2025. szeptember 5.

**Tiszteletadás és közös ünneplés a dorogi bányászati hagyományok előtt**

**10 éves a Nemzeti Kőbányászati Emlékhely**

**Különleges mérföldkőhöz érkezett idén a dorogi bányászközösség: a 75. Bányásznap keretében nemcsak a hagyományos ünnepségsorozatra került sor, hanem egyben a Nemzeti Kőbányászati Emlékhely felavatásának tizedik évfordulóját, valamint a dorogi mészkőbányászat 120 éves fennállását is méltatták.**

Az esemény központi helyszíne a dorogi kőbánya szomszédságában található emlékhely volt, ahol ünnepélyes megemlékezést és koszorúzást tartottak a város, a vármegye, a szakmai szervezetek és a bányászati vállalatok képviselőinek részvételével.

Az OMBKE (Országos Magyar Bányászati és Kohászati Egyesület) kezdeményezésére, a Baumit Kft. és több bányavállalat támogatásával 2015-ben megépült emlékhely azóta a Bányásznap kiemelt helyszínévé vált. A Maurer-Klimes Attila tervei alapján készült alkotás szimbolikusan is kifejezi a bányászat lényegét: a központi ék a kő megmunkálását, az emberi erőt, kitartást és akaratot jelképezi – azokat az értékeket, amelyek generációkon átívelve formálták a közösséget és az iparágat.

Az évfordulós ünnepségen, Járomi Judit, a Baumit Kft. ügyvezető igazgatója köszöntötte a résztvevőket. A beszédében kiemelte:

*„A bányászat mindig is közösségeket formált: megtanított az összefogásra, a bajtársiasságra és arra, hogy az igazi érték az emberekben, az együtt végzett munkában rejlik. Ezeket az értékeket szeretnénk továbbadni mi is – hiszen a múlt tisztelete ad biztos alapot a jövő építéséhez.”*

Az ünnepségen beszédet mondott Erős Gábor országgyűlési képviselő is, aki hangsúlyozta: Dorog térségében ez a hét a bányászokról szól. Felidézte, hogy a szénbányászat nagyjából 300 évre, míg a kőbányászat szinte az idők kezdetéig nyúlik vissza. Emlékeztetett arra is, hogy a Baumit Kft. és más hazai kőbányászati vállalatok tíz évvel ezelőtt közösen emelték az emlékművet, amely előtt azóta minden évben összegyűlnek a szén-, kő- és ércbányászok.

*„A bányászatot mindig a tisztesség, a becsület, az alázat és a közösségi erő tartotta össze. Bányászok ma is vannak, hiszen bárhová nézünk – utakra, épületekre –, mindenhol jelen van a bányászok munkája, mert ez a létünk része”* – fogalmazott a képviselő.

Erős Gábor köszönetét fejezte ki a Baumit Kft.-nek, amiért nemcsak munkát adnak a térségben sok embernek, hanem folyamatosan támogatják a közösségeket, közintézményeket és önkormányzatokat is. *„A bányászat kötelez minket arra, hogy mindenkor szívünkben tartsuk, tudva, hogy bányászat volt, van és lesz”* – zárta gondolatait a képviselő.

Az ünnepségen köszöntőt mondott dr. Tittmann János, Dorog Város polgármestere is, aki hangsúlyozta: a 75. Bányásznap mellett idén a kőbányászat helyi kezdeteinek 120 éves évfordulójára, valamint az emlékmű közös felállításának 10 éves jubileumára is emlékezünk. Mint mondta, az ünneplés valódi tartalmát nemcsak a koszorúzás és a szónoklatok adják, hanem a munka is, amely a méltó utódlás legnagyobb gesztusa. A polgármester kiemelte: Dorog városfejlesztési programjai is ezt a szellemiséget tükrözik, hiszen minden új eredmény kapcsolódik a bányászok által ránk hagyott értékekhez. Példaként említette a Munkásfürdő, a Reimann-altáró és a Reimann Miniverzum előtti tér megújítását, amelyet a tervek szerint Szent Borbála napján adnak át. Hozzátette: az új városrész elnevezésével és szoborparkkal is a térség meghatározó alakjainak kívánnak emléket állítani. Beszédét azzal zárta, hogy Dorog városa ünnepnapokon és a hétköznapokban egyaránt azon dolgozik, hogy a bányász örökség szellemiségét életben tartsa.

A Baumit Kft. több mint 30 éve aktív szereplője a dorogi bányászatnak, 2000 óta működteti a helyi mészkőbányát és üzemet. A vállalat a múlt örökségét nemcsak őrzi, hanem tovább is gondolja: fenntartható működésével, innovációival és környezettudatos megoldásaival példát kíván mutatni a jövő iparának. Emellett aktívan részt vállal a város közösségi életében és fejlődésében is.

A dorogi Bányásznap és az emlékhely évfordulója egyszerre szolgált emlékezésként és jövőbe tekintő üzenetként: az esemény méltó módon állított emléket azoknak, akik áldozatos munkájukkal hozzájárultak Dorog és a térség gyarapodásához, miközben megerősítette azokat az alapértékeket – az összetartozást, a kitartást és a tiszteletet –, amelyekre a közösség ma is építhet.

Az évfordulós ünnepségen először Erős Gábor országgyűlési képviselő helyezte el az emlékműnél az emlékezés virágait, őt követte a Komárom-Esztergom Vármegyei Önkormányzat nevében dr. Szerencsés Gergely István, a vármegyei közgyűlés alelnöke. Dorog város önkormányzata nevében dr. Tittmann János polgármester és Jászberényi Károly alpolgármester koszorúzott.

A Baumit Kft. nevében Járomi Judit ügyvezető igazgató és Mocsnik Imre, a kőbánya üzemvezetője, az Országos Magyar Bányászati és Kohászati Egyesület helyezte el az emlékezés koszorúit.

Koszorút helyezett el továbbá a Bánya-, Energia- és Ipari Dolgozók Szakszervezete, az OMBKE Dorogi Szervezete, a Bányász Szakszervezet és a Dorogi Szénmedence Kultúrájáért Alapítvány. Az OMBKE Oroszlányi és Tatabányai Szervezete is képviseltette magát.

Az emlékezés virágait helyezte el továbbá a Miskolci Egyetem Műszaki Föld- és Környezettudományi Kara, a Magyar Építőanyag és Építési Termék Szövetség, a KŐKA Kő- és Kavicsbányászati Kft. Mexikóvölgyi mészkőbányájának képviselete, a Duna-Dráva Cement Kft. és a Mikerobb Kft.

Az esemény zárásaként a résztvevők rövid sétával látogattak el a Baumit Kft. központjához, ahol a vállalat vendéglátással fogadta az ünneplő közösséget.